Nikobar uharteen austriar kolonizazioa

**Nikobar uharteen austriar kolonizazioa** () Habsburgotar monarkiak, beranduago Austriar Inperioak Nikobar uharteak konkistatzeko saiakeren multzoa izan zen. Saiakera guztietatik, soilik 1778an egindako lehenengoa izan zen arrakastatsua. Bigarrena bertan behera utzi zuten irten aurretik, eta 1886an egindakoa bidean, 1868an Britainiar Rajaren pean geratu baitziren uharteak. Lehenago, 1756an, Danimarkak konkistatu zituen uharte horiek eta India daniarraren parte izan ziren. Daniarrek uharteak utzi zituzten malariaren ondorioz, baina 1848ra arte formalki aldarrikatu zuten uhartearen jabetza.

## Daniarren lehen kolonizazioa 
Nikobar uharteak ofizialki 1756ko urtarrilaren 1ean kolonizatu zituzten daniarrek. Danimarkak portu garrantzitsu bat zuen Indian, Trankebar, eta uharteak kolonizatzea erabaki zuen, bertakoen erresistentzia falta, bertara iristeko erraztasuna eta Trankebarrekiko hurbiltasuna argudiatuz. 1756ko abenduan, daniarrek uharteak **Frederiko Uharteak** izenarekin bataiatu zituzten (), orduan Danimarkako errege zen Frederiko V.aren omenez. Kolonizaziotik hilabete gutxira, Nancowry uhartea populatu zuten eta koloniak malaria epidemia izan zuen lehen aldiz. Eltxoek transmititutako gaixotasun tropikala uhartez uharte hedatu zen, azkenean kolono daniarrei hain larriki eragin zien arte, geratzen ziren kolonoak, koloniaren burua barne, 1760ko martxoan itzuli zirela Trankebarrera. 1768an beste espedizio bat egin zen, baina bederatzi urte baino gutxiagoan kolonia hori ere desagertua zen.

## Austriaren kolonizazioaren testuingurua 
Austriak Nikobar uharteak kolonizatzeko ideiaren jatorria William Boltsek Maria Teresa enperatrizari eta Josef II.a enperadoreari egindako eskaeretan dago. Boltsek Ekialdeko Indietako Britainiar Konpainian lan egin zuen lehenago, baina opio-trafikoagatik zigortu eta kanporatu egin zuten. 1774an, Vienara joan zen austriarrak konbentzitzera, esperientzia kolonialik gabe, Trieste eta Ekialde Urrunaren arteko merkataritzaren bideragarritasunaz. Boltsi harrera ona egin zion Austriako gorteak, eta hamar urteko pribilegio gutuna eman zioten, Adriatikoko portu austriarren bidez Persia, India, Txina eta Afrikarekin salerosketan aritzeko aukera ematen ziona.

Boltsek, orduan Mysoreko *nawab*aren gortean zegoenak, *Joseph und Theresia* barkua Nikobar uharteetara eramatea eskatu zuen. 1778ko ekainean, itsasontzia Nancowry uhartean porturatu zen eta, uztailaren 12an, Nikobarko biztanleek agiri bat sinatu zuten hogeita lau uharteak Austriari lagatzeko. Ondoren, Austriako bandera altxatu zen ondoko muino batean eta sei gizon atzean utzi zituen, esklabo, azienda eta armekin, austriar kolonia berria fundatzeko.

1781ean, kolonoak ur edangarriaren eta elikagaien faltaz kexatu ziren, baina Vienak ez zien jaramonik egin eta euren kabuz moldatzen utzi zuen bere postu aurreratua. Kolonoak arrakastaz konpondu ziren Gottfried Stahl, haien buruzagia, 1783an hil zen arte; gainerako kolonoek uharteak uztea erabaki zuten 1785ean. Stahlen heriotzaz gain, daniarrek gerraontzi bat bidaltzea erabaki zuten Trankebarretik, Nancowryko austriarrak indarrez kanporatzeko asmoz<.

## *Novara* espedizioa (1858) 
thumb|*Novara* espedizioari buruzko ilustrazioa, 1865an argitaratua.
Esploratzeko zuen grinak bultzatuta, Austriako Fernando Maximiliano artxidukeak SMS *Novara* fragata bidali zuen 1857an, munduan zehar nabigazio zientifikoa egitera. Ontzian Austriako Zientzien Akademiako ikertzaile-talde bat zihoan, eta, horrez gain, zigor-kolonia baterako kokapen posibleak bilatzeko lan gehigarria eman zitzaien.

1858ko otsailean, *Novara* Car Nicobar uhartera iritsi zen, artxipelagoko iparraldekoenera. Austriako taldeak Nancowry eta Kamorta uharteen inguruan nabigatu zuen, baina ez zen haiek okupatzen saiatu. Taldeko liderrak, Karl von Scherzer etnologoak, uhartea esploratzera animatu zuen taldea, elementu etnografikoen bila. Ikertzaileek Nancowry eta Kamortaren 400 tramankulu baino gehiago erosi zituzten, eta von Scherzer birkolonizazioaren ideia sustatzen hasi zen; Austriako Gobernua kontra agertu zen.

Austriako Gobernuak von Scherzer-en ideia onartu izan balu, oso litekeena da kolonizazioak oposiziorik aurkitu ez izana. Danimarkarrek Nikobar uharteetako kokaleku guztiak erretiratu eta haien gaineko subiranotasunari uko egin zioten 1848an, eta britainiar kolonizazioak oraindik 10 urte beharko zituen iristeko.

## *Aurora* espedizioa (1886) 
1886an, SMS *Aurora* korbeta austrohungariarrak Nancowryko portuan ainguratu zuen, Ekialde Urrunera bidaiatzen jarraitu aurretik. Austriarrak orduan konturatu ziren britainiarrek uharteak kolonizatuta zituztela. 1868an, britainiarrek ofizialki erosi zizkioten hogeita lau Nicobar uharteen gaineko eskubideak daniar gobernuari. Ez zegoen beste planik austriar birkolonizaziorako.

## Erreferentziak 
## Kanpo estekak